Áratugalöng hefð er fyrir Jólasöngvum Kórs Langholtskirkju og í ár verða tvennir stórtónleikar haldnir dagana 14. - 15. desember . Þar munu Kór Langholtskirkju og Gradualekór Langholtskirkju syngja undir stjórn Magnúsar Ragnarssonar og Þorvaldar Arnar Davíðssonar . Einsöngvarar að þessu sinni verða þau Herdís Anna Jónasdóttir , sem hlaut einróma lof fyrir frammistöðu sína í hlutverki Víolettu í La Traviata í vor , og Fjölnir Ólafsson , með sína flauelsmjúku barítónrödd . Auk þeirra koma fram einsöngvarar úr báðum kórum . Þetta verða fertugustu og aðrir Jólasöngvarnir við kertaljós og að vanda verður boðið upp á rjúkandi heitt jólasúkkulaði og piparkökur í hléi . Mikill jólaandi ríkir á tónleikunum og geta fjölmargir gesta vart hugsað sér að halda inn í hátíðirnar án þess að heyra „ Barn er oss fætt “ og klukkuna hringja inn „ Ó , helga nótt “ .